Regering wil kragvoorsiening met meer as 30% verhoog(Argieffoto) Bykomende elektrisiteit vir Suid-Afrika wat noodsaaklik is om ekonomiese groei te bewerkstellig gaan deur ŉ deursigtige tenderproses verkry word wat mededingendheid en kostedoeltreffendheid voorop stel, het pres. Cyril Ramaphosa Maandag in sy weeklikse nuusbrief gesê. Ramaphosa sê dié nuwe energie – wat uit uiteenlopende bronne, waaronder, son-, wind-, gas- steenkool- en opgebergde krag verkry gaan word – moet nie net aan die land se behoeftes voldoen nie, maar moet ook help om internasionale verpligtinge oor koolstofgasse na te kom. Die minister van minerale hulpbronne en energie, Gwede Mantashe, het vroeër vandeesmaand aangekondig dat 11 813MW se krag en opberging van onafhanklike kragprodusente verkry gaan word. Die plan, waarvoor die Nasionale Energiereguleerder (Nersa) reeds toestemming gegee het, gaan lei tot die opwekking van 6 800MW se son- en windkrag, 3 000MW-gasopwekking, ŉ bykomende 1 500MW van steenkoolopwekking en 513MW se opberging. Suid-Afrika se kragnetwerk het in hierdie stadium landwyd sowat 30 000MW se elektrisiteit beskikbaar en die staatsbeheerde Eskom is verantwoordelik vir nagenoeg 95% hiervan. Die meeste krag word by steenkoolkragsentrales opgewek. Ramaphosa het Maandag gesê die land se kragsekerheid is wisselvallig en die beurtkrag wat Eskom nou al jare lank aan en af in werking stel, kom die ekonomie duur te staan. “Ons vloot steenkoolaangedrewe kragsentrales word al hoe ouer, is geneig tot meganiese probleme en instandhoudingskoste is beduidend,” het Ramaphosa gesê. “Dit is dus belangrik dat ons die kapasiteit om krag op te wek noemenswaardig en vinnig verhoog.” Sogenaamde nuwegenerasie-projekte wat so gou moontlik by die netwerk kan inskakel, sal voorkeur kry, het Ramaphosa gesê. Die regering gaan binnekort ook begin met die proses om tenders oop te stel vir die lewering van bykomende elektrisiteit. Dit is benewens die 2 000MW krag wat tans dringend benodig word om die land se huidige kragtekort teen te werk. “Die elektrisiteit gaan verkry word deur ŉ deursigtige tenderproses wat mededingendheid en kostedoeltreffendheid prioritiseer,” het Ramaphosa onderneem. As deel van die regering se regulatoriese hervormings gaan konsepwysigings aan regulasies wat munisipaliteite sal toelaat om krag van onafhanklike produsente te koop, ook binnekort aangekondig word. “Die kommer oor onsekerheid rondom energiebeleid word op ŉ voortgesette grondslag gepak deur die hervormingsproses wat die middelpunt vorm van ons nasionale ekonomiese herstelpoging,” het Ramaphosa gesê.